b'\n_START_ARTICLE_\nKeplerstjernen\n_START_PARAGRAPH_\nKeplerstjernen, eller Fredsstjernen, er en 45\xc2\xa0meter h\xc3\xb8y kunstinstallasjon ved Oslo lufthavn, utformet av kunstneren Vebj\xc3\xb8rn Sand. Den er plassert nord for krysset der europavei 16 m\xc3\xb8ter europavei 6 ved Gardermoen Business Park. Selve stjernen er basert p\xc3\xa5 en utforming av Johannes Kepler, og er en videreutvikling av ikosaederet, som er ett av de fem platonske legemene, og best\xc3\xa5r av et skjelett av st\xc3\xa5l med krakelert glass. Stjernen er plassert p\xc3\xa5 tre tretti meter h\xc3\xb8ye betongs\xc3\xb8yler; inspirasjonen til disse hentet Sand fra nunataken Arnesteinen i Dronning Maud Land, som han s\xc3\xa5 under en ekspedisjon i Antarktis i 1996. Stjernen ble brukt under utdelingen av Nobels fredspris til Leger uten grenser i 1999, som er grunnen til navnet Fredsstjernen. Kunstverket ble offisielt tent ved \xc3\xa5rsskiftet 1999/2000.'